Sven Kullerkupp

Sven Kullerkupp (sündinud 15. novembril 1961 Paides) on eesti pianist, kirjanik, helilooja ja muusikapedagoog.

Haridus ja pedagoogitöö 
Ta on lõpetanud 1976. aastal klaveri erialal Viljandi Lastemuusikakooli ning 1981. aastal Georg Otsa nimelise Tallinna Muusikakooli (õpetaja Evi Ross). 1987. aastal lõpetas ta Tallinna Riikliku Konservatooriumi (õppis Lilian Semperi ja Bruno Luki klassis). Ta on end täiendanud džässi alal Ungaris (1989).

Pärast konservatooriumi lõpetamist oli tal plaan astuda Moskva konservatooriumi aspirantuuri. Kuid et sinna astumiseks valmistumist ei segaks kohustuslik sõjaväeteenistus, läks Sven Kullerkupp Amblasse kooliõpetajaks. Seal tuli tal lisaks muusika-, klaveri- ja klassijuhatajatundidele anda ka kehalise kasvatuse tunde.

Ta on töötanud mitmes muusikakoolis improvisatsiooniõpetajana, näiteks Tartu I Muusikakoolis.

Tegevus muusika vallas

Muusikuna
Muusikuna on Sven Kullerkupp eelkõige džässpianist. Ta on mänginud mitmes ansamblis klaverit ja muid klahvpille. Ansambliga Avicenna on ta esinenud džässifestivalidel, sealhulgas 1988. aastal Pori Jazzil. Ta salvestas 1989. aastal koos Sergei Manukjaniga LP. 2003. aastal salvestas ta koos Heli Vahinguga CD "Jõulud on käes" ja 2004. aastal Julia Bomaniga CD. 1999. aastal ilmus temalt CD "Kullerkupu salong", 2020. aastal produtsendi, arranžeerija ja fonogrammitootjana koos Karl Madisega albumi "Ballaadid". 

Džässmuusikat on Sven Kullerkupp teinud veel väga paljudes kooslustes. Aastakümnetepikkune koostöö seob teda näiteks instrumentalist Villu Veski ning tema trio, kvarteti ja muude ansamblikoosseisudega, aga ka mitme džässlauljaga. Nii näiteks sündis Sven Kullerkupp Kvarteti ja Helin-Mari Arderi koostöös sarjas "Teletorni Jazz" kontsert "1001 ööd ja armastuslaulud" (2012) ning Kullerkupp–Sooäär Kvarteti ja Helin-Mari Arderi koostöös rahvaste laulude džässiarranžeeringute kontsert. Džässikontserte on tehtud koos instrumentalist Siim Aimla ja džässilaulja Sofia Rubinaga.

Svingmuusikat on ta pianistina teinud nii ansambliga Steam Ship Sextet (koosseisus Erki Aavik, Villu Veski, Tiit Kalluste, Sven Kullerkupp, Andi Villenthal ja Indrek Tetsmann) kui ka Kullerkupp Swing Bandis (koosseisus Heli Vahing (laul), Sven Kullerkupp (klaver), Meelis Unt (saksofon), Viktor Vassiljev (kitarr), Taavo Remmel (kontrabass), Tiit Kevad (löökpillid)) ning esinenud nendega paljudes Eesti Televisiooni muusika- ja tantsusaadetes.

Fonogrammitootjana
Sven Kullerkupp on tuntud Eesti fonogrammitootja. Teiste hulgas on ta fonogrammitootjana tootnud Onu Bella 2 CD-d ning Kuldse Trio, Üllar Jörbergi ja ansambli Up & Down ja paljude teiste Eesti  tuntud artistide albumitel. Kokku  on Sven Kullerkupu toodetud muusikat (fonogramme) 30-l Eesti artisti muusikaalbumil.

Heliloojana
Sven Kullerkupp on loonud teatri- ja filmimuusikat. Koostöös lavastajate Ago-Endrik Kerge ja Ülo Vilimaaga on ta teinud muusikakujunduse ja muusikaseaded Vanemuise teatri lavastustele "Marlene" (1996, lavastaja Jüri Lumiste) ja "Edith Piaf" (1999, lavastuse "Edith Piaf – Pariisi varblane" lavastas Ago-Endrik Kerge). NO 99 teatri lavastuse "Nafta" muusikaline kujundus (lavastajad Ojasoo ja Semper). Koostöös Ago-Endrik Kergega on ta loonud muusikalise kujunduse Komöödiateatri lavastusele "Kala neljale" (2012). Koostöös lavastaja Andres Dvinjaninoviga kujundanud muusika Karlova teatris muusikalavastusele "Zarah Leander" (2016).

Tele- ja raadiosaadetes
 "Vikerkäär. Sven Kullerkupp". Portreesaade Vikerraadios, 1999
 "Delta. Pianist Sven Kullerkupp". Portreesaade Klassikaraadios, 2013

Kirjanduslooming
Sven Kullerkupp on kirjutanud raamatu "Piano Pianissimo" (2017, Petrone Print), mille katkendiga pälvis Loomingu aastapreemia (2017).

2018. aastal ilmus Sven Kullerkupu sulest kogupereraamat "Vormsi detektiivid ja Ruhnu karu" (2018, MTÜ Forte & Piano).

2022 aastal ilmus raamat "Vormsi detektiivid tegutsevad jälle"(2022 MTÜ Forte & Piano).

Isiklikku
Tema kooselust Heli Vahinguga 1994. aastal sündinud poeg Karl-Johan Kullerkupp on löökpillimängija.

Vanem tütar Liina Sumera (Kullerkupp) on helilooja. Kirjutanud filmimuusikat nagu näiteks "Supilinna Salaselts" ja "Apteeker Melchior-ile " muusika.

Kirjandus 
 
 1999, Etenduse "Edith Piaf - Pariisi varblane" on lavastanud Ago-Endrik Kerge. Eesti Päevaleht 17.12.1999.
 https://no99.ee/tekstid/no93-nafta-ver-1-2/n099-lavastus-nafta-teeb-publikust-tarretise
 NO 99 lavastused : https://no99.ee/tekstid/no93-nafta-ver-1-2/n099-lavastus-nafta-teeb-publikust-tarretise
 Heli Vahing "Jõululaulud". Allikas : https://www.osta.ee/heli-vahing-joululaulud-1993-cd-131033533.html

Eesti pianistid
Sündinud 1961